ROZHODNUTIE KOMISIE
z 18. marca 2005
meniace a dopĺňajúce rozhodnutie 97/80/ES, ktorým sa formulujú ustanovenia pre vykonávanie smernice Rady 96/16/ES o štatistických zisťovaniach o mlieku a mliečnych výrobkoch
[oznámené pod číslom K(2005) 754]
(Text s významom pre EHP)
(2005/288/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/16/ES z 19. marca 1996 o štatistických zisťovaniach o mlieku a mliečnych výrobkoch (1), najmä na jej článok 5 ods. 2 a článok 6 ods. 1,
keďže:
(1)
Článok 5 ods. 2 smernice 96/16/ES stanovuje, že členské štáty každoročne poskytujú Komisii metodologické informácie v súlade so štandardným dotazníkom, ktorý vypracovala Komisia.
(2)
Nariadenie Európskeho parlamentu a Rady (ES) č. 1059/2003 z 26. mája 2003 o zostavení spoločnej nomenklatúry územných jednotiek pre štatistické účely (NUTS) (2) ustanovuje právny rámec pre štatistiky Spoločenstva rozdelené podľa územných jednotiek, a preto je potrebné používať novú nomenklatúru (NUTS) na prenos údajov týkajúcich sa množstva kravského mlieka vyprodukovaného poľnohospodárskymi usadlosťami na regionálnom základe.
(3)
Vzhľadom na rastúci hospodársky význam proteínovej zložky mlieka je stále potrebnejšie mať k dispozícii štatistické informácie o množstve proteínu v hlavných mliečnych výrobkoch.
(4)
Je potrebné zmeniť a doplniť ustanovenia rozhodnutia Komisie 97/80/ES z 18. decembra 1996, ktorým sa formulujú ustanovenia smernice Rady 96/16/ES o štatistických zisťovaniach o mlieku a mliečnych výrobkoch (3).
(5)
Opatrenia stanovené v tomto rozhodnutí sú v súlade so stanoviskom Stáleho výboru pre poľnohospodársku štatistiku,
PRIJALA TOTO ROZHODNUTIE:
Článok 1
Rozhodnutie 97/80/ES sa mení a dopĺňa takto:
1.
K prílohe II sa pridávajú tabuľky H a I uvedené v prílohe I k tomuto rozhodnutiu.
2.
Príloha III sa nahrádza prílohou II k tomuto rozhodnutiu.
Článok 2
Toto rozhodnutie je určené členským štátom.
V Bruseli 18. marca 2005